12 Akanya ka se lelapa la kwa Iseraele le neng le tshwanetse go se dira gore le tseye loeto loo. Ka sekai, Josefa le Maria, ba ne ba tshwanetse go tsamaya dikilometara di le 100 go tswa Nasaretha go ya Jerusalema. O akanya gore go tla go tsaya lobaka lo lo kana kang go wetsa loeto loo, o tsamaya ka dinao le bana ba bannye? Pego e e ka ga loeto lwa ga Jesu a ya kwa Jerusalema e sa ntse e le mosimane, e bontsha gore ba losika le ditsala ba ne ba ka tsaya maeto ao e le setlhopha. Akanya fela gore go ne go ntse jang mo go bone go tsaya loeto le go baakanyetsa dijo mmogo, le go dira dithulaganyo tsa marobalo kwa mafelong a ba sa a tlwaelang. Le fa go ntse jalo, go ne go sireletsegile mo e bileng Jesu yo o neng a le dingwaga di le 12, a neng a letlelelwa go tsamaya a le esi fa ba goroga koo. Akanya kafa tiragalo eo e neng e ka se lebalesege ka gone, segolobogolo mo basheng!—Luke 2:44-46.